


[image: Integrált Jogalkotási Rendszer]Mende Község Önkormányzata Képviselő-testületének   /2026. (X. ….) önkormányzati rendelete
a változtatási tilalom elrendeléséről
[1] Mende Község Önkormányzatának Képviselő-testülete az Alaptörvény 32. cikk (2) bekezdésében meghatározott származékos jogalkotói hatáskörében, a magyar építészetről szóló 2023. évi C. törvény 85. § (1) és 86. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában megállapított feladatkörében eljárva,
[2] Mende Község településrendezési céljainak támogatását előtérbe helyezve, a készülő településtervben lefektetni kívánt településrendezési elvek és szabályok érvényre juttatásának biztosítása és ennek érdekében a nem kívánatos építési tevékenység visszaszorítása, a túlépítettség megelőzése érdekében a következőket rendeli el:
1. §
A magyar építészetről szóló 2023. évi C. törvény (a továbbiakban: Méptv.) 86. §-a szerinti változtatási tilalmat állapít meg Mende Község Önkormányzata Képviselő-testületének Mende község helyi építési szabályzatáról szóló 2/2019. (II.09.) önkormányzati rendelete szerinti
a)	Lk jelű kisvárosiak lakóterületekre,
b)	Lke kertvárosias lakóterületekre,
c)	Lf jelű falusias lakóterületekre terjed ki.
2. §
A változási tilalom alá eső területeken figyelemmel a 3. §-ban foglalt hatályossági feltétekre, a Méptv. 85. § (4) bekezdésben foglalt esetek kivételével új építményt létesíteni, meglévő építményt átalakítani, bővíteni, elbontani, továbbá más, hatósági engedélyhez vagy egyszerű bejelentéshez nem kötött értéknövelő változtatást végrehajtani nem szabad.
3. §
E rendelet hatálya nem terjed ki
a)	a meglévő épületállomány felújítását, korszerűsítését, valamint a rendeltetési egységek számának növelését nem eredményező bővítést célzó tevékenységekre,
b)	új lakó rendeltetési egység (lakás) létesítését célzó tevékenységre – függetlenül annak kialakítási, építési módjától –, amennyiben az nem eredményez egynél több lakó rendeltetési egységet a telken,
c)	igazoltan állami pályázati támogatással megvalósuló fejlesztésekre,
d)	bejelentés és engedély nélkül végezhető építési és bontási tevékenységekre, valamint a
e)	telekalakításokra.
4. §
Ez a rendelet 2026. november 15. napján lép hatályba és a Mende Község Önkormányzata Képviselő-testületének 41/2026. (IX.10.) határozata alapján készülő településrendezési terv hatályba lépése napján, de legkésőbb e rendelet hatályba lépésének napjától számított három év elteltével hatályát veszti.
5. §
Ez a rendelet 2026. november 16-án lép hatályba.



Mende, 2026. ……


Kaszanyi József							     Dr. Mona Gyula
   polgármester                                                                                      címzetes főjegyző

A rendelet kihirdetve: 2026. ………………



Dr. Mona Gyula
címzetes főjegyző

Végső előterjesztői indokolás
Mende Község Önkormányzatának Képviselő-testülete a településrendezési célok támogatását előtérbe helyezve, a készülő településtervben lefektetni kívánt településrendezési elvek és szabályok érvényre juttatásának biztosítása és ennek érdekében a nem kívánatos építési tevékenység visszaszorítása, a túlépítettség megelőzése érdekében rendeletet alkot.

